TARYBOS DIREKTYVA 2007/75/EB
2007 m. gruodžio 20 d.
iš dalies keičianti Direktyvos 2006/112/EB nuostatas, susijusias su tam tikromis laikinosiomis nuostatomis dėl pridėtinės vertės mokesčio tarifų
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 93 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę,
kadangi:
(1)
2006 m. lapkričio 28 d. Tarybos direktyvoje 2006/112/EB dėl pridėtinės vertės mokesčio bendros sistemos (2) numatytos tam tikros su PVM tarifais susijusios leidžiančios nukrypti nuostatos. Kai kurios iš šių leidžiančių nukrypti nuostatų nustoja galioti nustatytą dieną, o kitos galioja iki galutinių procedūrų priėmimo.
(2)
Su PVM tarifais susijusios leidžiančios nukrypti nuostatos, kurios Direktyvoje 2006/112/EB yra numatytos laikantis 2003 m. Stojimo akto ir kurios sudaro sąlygas tam tikrų naujųjų valstybių narių ekonomikai sklandžiau prisitaikyti prie vidaus rinkos, galioja iki nustatytos datos ir netrukus nustos galioti.
(3)
Kai kurios šios naujosios valstybės narės pareiškė pageidavimą leidžiančias nukrypti nuostatas, kurios joms yra naudingos, taikyti ir toliau.
(4)
Atsižvelgiant į vyksiančius debatus lengvatinių tarifų naudojimo klausimu ir į pasiūlymą dėl teisės akto, kurį pateiks Komisija, yra tikslinga pratęsti tam tikrų leidžiančių nukrypti nuostatų galiojimą iki 2010 m. pabaigos, t. y. iki lengvatinio tarifo taikymo darbui imlioms paslaugoms eksperimento tvarka pratęsimo datos.
(5)
Todėl reikėtų atitinkamai iš dalies pakeisti Direktyvą 2006/112/EB,
PRIĖMĖ ŠIĄ DIREKTYVĄ:
1 straipsnis
Nuo 2008 m. sausio 1 d. Direktyva 2006/112/EB iš dalies keičiama taip:
1.
123 straipsnis pakeičiamas taip:
„123 straipsnis
Iki 2010 m. gruodžio 31 d. Čekijos Respublika gali toliau taikyti ne mažesnį kaip 5 % lengvatinį tarifą gyvenamųjų namų statybos darbams, kurių vykdymas nėra socialinės politikos dalis, išskyrus statybinių medžiagų tiekimą“;
2.
124 straipsnis išbraukiamas;
3.
125 straipsnio 1 ir 2 dalyse vietoj žodžių „iki 2007 m. gruodžio 31 d.“ įrašoma „iki 2010 m. gruodžio 31 d.“;
4.
126 straipsnis išbraukiamas;
5.
127 straipsnyje vietoj „2010 m. sausio 1 d.“ įrašoma „2010 m. gruodžio 31 d.“;
6.
128 straipsnis pakeičiamas taip:
„128 straipsnis
1. Iki 2010 m. gruodžio 31 d. Lenkija, suteikdama teisę atskaityti anksčiau sumokėtą PVM, gali neapmokestinti tam tikrų knygų ir specializuotų periodinių leidinių tiekimo.
2. Iki ankstesnės iš šių datų: 2010 m. gruodžio 31 d. arba 402 straipsnyje nurodytų galutinių procedūrų priėmimo Lenkija gali toliau taikyti ne mažesnį kaip 7 % lengvatinį tarifą maitinimo paslaugų teikimui.
3. Iki 2010 m. gruodžio 31 d. Lenkija gali toliau taikyti ne mažesnį kaip 3 % lengvatinį tarifą III priedo 1 dalyje nurodytų maisto produktų tiekimui.
4. Iki 2010 m. gruodžio 31 d. Lenkija gali toliau taikyti ne mažesnį kaip 7 % lengvatinį tarifą būsto statybos, renovacijos ir rekonstrukcijos darbams, kurių vykdymas nėra socialinės politikos dalis, išskyrus statybinių medžiagų tiekimą, ir 12 straipsnio 1 dalies a punkte nurodytų gyvenamųjų pastatų ar gyvenamųjų pastatų dalių tiekimui iki pirmo gyvenamųjų pastatų panaudojimo“;
7.
129 straipsnio 1 ir 2 dalyse vietoj žodžių „iki 2007 m. gruodžio 31 d.“ įrašoma „iki 2010 m. gruodžio 31 d.“;
8.
130 straipsnis išbraukiamas.
2 straipsnis
Jei valstybės narės priima nacionalinės teisės nuostatas šios direktyvos taikymo srityje, jos pateikia Komisijai tokių nuostatų tekstus.
3 straipsnis
Ši direktyva įsigalioja jos paskelbimo Europos Sąjungos oficialiajame leidinyje dieną.
4 straipsnis
Ši direktyva skirta valstybėms narėms.
Priimta Briuselyje, 2007 m. gruodžio 20 d.